《赈荒后为吴令公作》
明代·卢龙云

东南民力久堪怜，菜色何曾似近年。老稚不禁途有殍，流离多是突无烟。

三城未下蠲租诏，十郡都烦劝赈钱。此日孓遗方记忆，江头曾挽令公船。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。